Marja Kyllönen

Marja Kyllönen (s. 30. kesäkuuta 1975 Kajaani) on tamperelainen kirjailija. Hän on koulutukseltaan filosofian maisteri. Kyllösen esikoisromaani Lyijyuuma (1997) voitti Helsingin Sanomien esikoiskirjapalkinnon. Kyllösen toinen romaani Rikot ilmestyi 2001, mutta kolmatta romaaniana hän ei saanut enää WSOY:llä julkaistuksi. Vainajaiset ilmestyi lopulta 2022, ja siitä Kyllönen on ehdolla Finlandia-palkintoon.

Ura

Ensimmäiset kirjat 
Kyllönen alkoi kirjoittaa päämäärätietoisesti jo 15-vuotiaana. Kolme vuotta myöhemmin hän osallistui J. H. Erkon kirjoituskilpailuun, jossa hänelle myönnettiin ensimmäinen kunniamaininta. Kyllösen esikoisromaani Lyijyuuma ilmestyi vuonna 1997. Se sai ristiriitaisen vastaanoton, mutta sitä huomioitiin erityisesti sen omintakeisesta kielestä ja sanastosta. Kieli sai osakseen ylistystä, mutta toisaalta jotkin pitivät sitä kielellisenä erikoisuudentavoitteluna. Kyllönen sai kuitenkin kirjasta esikosteoksille tarkoitetun Helsingin Sanomien kirjallisuuspalkinnon.

Kyllösen toinen romaani Rikot ilmestyi 2001, ja sekin sai kiitettäviä arvioita. Tämän jälkeen Kyllönen valmistui Tampereen yliopistosta ja meni naimisiin.

Pitkä tauko ja Vainajaiset 
Kyllönen oli jo 1998 aloittanut kolmannen romaaninsa kirjoittamisen, joten hän kirjoitti sitä samaan aikaan toisen romaaninsa ja gradun kanssa. Hän kirjoitti sitä pitkään ja lähetti syksyllä 2006 käsikirjoituksen WSOY:lle. Kyllösen löytänyt kustannustoimittaja Eila Kostamo oli jäänyt kolme vuotta aiemmin eläkkeelle, mutta hän oli saanut uuden kustannustoimittajan. Kyllönen sai WSOY:ltä kolmannesta kirjasta kuitenkin hylkäyksen. Hän kuitenkin jatkoi tekstin työstämistä, mutta ei ollut varma, mihin suuntaan hänen pitäisi sitä viedä. Kyllönen kirjoitti teosta aina välillä, mutta hän on kertonut häpeän estäneen käsikirjoituksen lähettämisen muille kustantamoille.

Kyllöseltä julkaistiin vuonna 2008 kuunnelma Äänetön osakas. Teatteriohjaaja Mikko Kanninen oli pyytänyt Kyllöseltä kuunnelmaa, jonka Kanninen myös vuonna 2010 ohjasi Radioteatterille. Kuunnelma valittiin Suomen edustajaksi Prix Italia -tapahtumaan, mutta Kyllönen koki romaanikirjoittamisen olevan kuitenkin hänelle omin muoto.

Kyllönen antoi 2018 Nuori Voima -lehteen haastatteluun, missä kertoi ”katoamisestaan” ja siitä, miksi on lopettanut kirjoittamisen. Kyllösen entinen kustannustoimittaja Eila Kostamo näki haastattelun ja otti myöhemmin yhteyttä. Kostamo kannusti Kyllöstä jatkamaan Vainajaisten kirjoittamista, ja tämä myös tarjosi kirjaa Teos-kustantamolle, josta tuli myönteistä palautetta. Kyllönen alkoi kirjoittaa Teoksen kanssa kirjaa valmiiksi, ja se julkaistiin vuonna 2022. Vainajaiset sai jälleen positiivisen vastaanoton, ja esimerkiksi Helsingin Sanomien arvostelussa sitä kutsuttiin ”kirjasyksyn tapaukseksi”. Kyllönen sai siitä myös Finlandia-palkinto-ehdokkuuden.

Tuotanto

Äänetön osakas. Kuunnelma. Yle1 2010. 
Vainajaiset. Teos, 2022. ISBN  9789523632929

Palkinnot
Helsingin Sanomain kirjallisuuspalkinto 1997

Lähteet

Aiheesta muualla
 Marja Kyllönen Kirjasampo.fi:ssä
Ilta-Sanomien artikkeli syyskuussa 2022

Suomalaiset kirjailijat
Helsingin Sanomien kirjallisuuspalkinnon saajat
Vuonna 1975 syntyneet
Elävät henkilöt